ระเบียบศาลรัฐธรรมนูญ ว่าด้วยประโยชนืตอบแทนอื่นในส่วนที่เกี่ยวกับการประกันสุขภาพของประธานศาลรัฐธรรมนูญและตุลาการศาลรัฐธรรมนูญ (ฉบับที่ 2) พ.ศ. 2546
ระเบียบศาลรัฐธรรมนูญ
ว่าด้วยประโยชน์ตอบแทนอื่นในส่วนที่เกี่ยวกับการประกันสุขภาพของ
ประธานศาลรัฐธรรมนูญและตุลาการศาลรัฐธรรมนูญ
(ฉบับที่ ๒)
พ.ศ. ๒๕๔๖
 

อาศัยอำนาจตามความในมาตรา
๕ แห่งพระราชบัญญัติเงินเดือน เงินประจำตำแหน่งและประโยชน์ตอบแทนอื่นของประธานศาลรัฐธรรมนูญ
ตุลาการศาลรัฐธรรมนูญ ประธานกรรมการและกรรมการการเลือกตั้ง
ผู้ตรวจการแผ่นดินของรัฐสภา
ประธานกรรมการและกรรมการป้องกันและปราบปรามการทุจริตแห่งชาติ
และประธานกรรมการและกรรมการตรวจเงินแผ่นดิน พ.ศ. ๒๕๔๑
ศาลรัฐธรรมนูญจึงกำหนดหลักเกณฑ์การจัดหาผู้รับประกัน การจ่ายเงิน
วิธีการเบิกจ่ายเงินและอัตราประกันสุขภาพของประธานศาลรัฐธรรมนูญและตุลาการศาลรัฐธรรมนูญไว้
ดังต่อไปนี้

ข้อ ๑ ระเบียบนี้เรียกว่า ระเบียบศาลรัฐธรรมนูญ
ว่าด้วยประโยชน์ตอบแทนอื่นในส่วนที่เกี่ยวกับการประกันสุขภาพของประธานศาลรัฐธรรมนูญและตุลาการศาลรัฐธรรมนูญ
(ฉบับที่ ๒) พ.ศ. ๒๕๔๖

ข้อ ๒[๑]
ระเบียบนี้ให้ใช้บังคับตั้งแต่วัดถัดจากวันประกาศในราชกิจจานุเบกษาเป็นต้นไป

ข้อ ๓ ให้ยกเลิกความในข้อ ๕
แห่งระเบียบศาลรัฐธรรมนูญ ว่าด้วยประโยชน์ตอบแทนอื่นในส่วนที่เกี่ยวกับการประกันสุขภาพของประธานศาลรัฐธรรมนูญและตุลาการศาลรัฐธรรมนูญ
พ.ศ. ๒๕๔๑ และให้ใช้ความต่อไปนี้แทน
ข้อ ๕
ให้สำนักงานศาลรัฐธรรมนูญจัดตั้งงบประมาณและเบิกจ่ายเงินงบประมาณเพื่อเป็นค่าใช้จ่ายในการประกันสุขภาพประจำปีให้กับประธานศาลรัฐธรรมนูญและตุลาการศาลรัฐธรรมนูญในอัตราคนละไม่เกินอัตราเงินเดือนของประธานศาลรัฐธรรมนูญหรือตุลาการศาลรัฐธรรมนูญ
แล้วแต่กรณี ตามบัญชีท้ายกฎหมายว่าด้วยเงินเดือน เงินประจำตำแหน่ง
และประโยชน์ตอบแทนอื่นของประธานศาลรัฐธรรมนูญ ตุลาการศาลรัฐธรรมนูญ
ประธานกรรมการและกรรมการการเลือกตั้ง ผู้ตรวจการแผ่นดินของรัฐสภา
ประธานกรรมการและกรรมการป้องกันและปราบปรามการทุจริตแห่งชาติ
และประธานกรรมการและกรรมการตรวจเงินแผ่นดิน
ในการจัดหาผู้รับประกันตามระเบียบนี้
ให้สำนักงานศาลรัฐธรรมนูญแต่งตั้งคณะกรรมการประกอบด้วย
รองเลขาธิการสำนักงานศาลรัฐธรรมนูญ เป็นประธาน
ผู้อำนวยการสำนักอำนวยกิจการศาลรัฐธรรมนูญ ข้าราชการสำนักงานศาลรัฐธรรมนูญอีกจำนวนสามคน
เป็นกรรมการ และผู้อำนวยการส่วนการคลังและพัสดุ เป็นกรรมการและเลขานุการ
มีอำนาจหน้าที่กำหนดแนวทางจัดหาและพิจารณาเงื่อนไข
ผลประโยชน์ที่ได้รับและอัตราเบี้ยประกันของผู้รับประกัน
เพื่อเสนอเลขาธิการสำนักงานศาลรัฐธรรมนูญพิจารณาอนุมัติ
แล้วเสนอให้คณะตุลาการศาลรัฐธรรมนูญรับทราบ


ประกาศ
ณ วันที่ ๒๓ ธันวาคม พ.ศ. ๒๕๔๖
กระมล ทองธรรมชาติ
ประธานศาลรัฐธรรมนูญ












ปฐมพร/จัดทำ
๓๐
มีนาคม ๒๕๕๐

พรมนัส/ปรับปรุง
๔
มิถุนายน ๒๕๖๑


[๑]
ราชกิจจานุเบกษา เล่ม ๑๒๐/ตอนที่ ๑๒๗ ก/หน้า ๑/๒๖ ธันวาคม ๒๕๔๖